**ΙΙ. Η ΠΕΙΘΩ ΣΤΟΝ ΠΟΛΙΤΙΚΟ ΛΟΓΟ**

**1. O πολιτικός λόγος**

Ο πολιτικός λόγος είτε γραπτός (π.χ. άρθρα, συνεντεύξεις) είτε προφορικός (π.χ. ομιλίες, διαλέξεις) αναφέρεται σε ζητήματα γενικότερου ενδιαφέροντος (οικονομικά, κοινωνικά, εσωτερικής και εξωτερικής πολιτικής) και απευθύνεται σε ένα ευρύ κοινό. Σκοπός του πομπού είναι να πληροφορήσει, να διαφωτίσει τον δέκτη για το θέμα που εξετάζει, ώστε αυτός να προβεί σε συγκεκριμένες επιλογές και ενέργειες. Ο πομπός του πολιτικού λόγου (ρήτορας/πολιτικός) χρησιμοποιεί όλους τους γνωστούς τρόπους πειθούς. Έτσι ο πολιτικός λόγος μπορεί να χαρακτηρίζεται από λογική επιχειρη-ματολογία, αλλά και από έντονη συναισθηματική φόρτιση και επιτηδευμένα ρητορικά σχήματα. Κάποτε, μάλιστα, ο πομπός θέτει ως στόχο την παραπλάνηση και τον εκφοβισμό του δέκτη, ώστε ο τελευταίος να αποδεχτεί ανεπιφύλακτα και άκριτα τις απόψεις του πρώτου. Στην περίπτωση αυτή, ο πολιτικός λόγος παίρνει τη μορφή προπαγάνδας.

Με τον όρο «γλώσσα της εξουσίας» ή «εξουσιαστικός λόγος» εννοούμε τη γλώσσα ή τον λόγο που υποκρύπτει εξουσιαστικές τάσεις και προσπαθεί να αλλοιώσει ή να κάμψει τη βούληση του δέκτη, με σκοπό να τον αλλοτριώσει, να του κάνει «πλύση εγκεφάλου» και να τον υποδουλώσει. Τέτοιος λόγος είναι ο λόγος των πολιτικών, των διαταγμάτων, των προκηρύξεων, των διαφημίσεων, των νομοθεσιών, των άρθρων των εφημερίδων κ.λπ.

Πώς σχολιάζουμε ένα πολιτικό κείμενο:

* Αναφέρουμε το είδος του κειμένου (πολιτικό) και το θέμα του.
* Επισημαίνουμε ότι αποβλέπει στην πειθώ και γράφουμε την άποψη που υποστηρίζει.
* Εντοπίζουμε και παραθέτουμε τους τρόπους, τα μέσα πειθούς και τα άλλα εκφραστικά μέσα που χρησιμοποιεί ο συντάκτης του.
* Προσέχουμε μήπως το κείμενο περιέχει κάποια από τα χαρακτηριστικά του νοσηρού πολιτικού λόγου, του πολιτικού, δηλαδή, λόγου που μετατρέπεται σε προπαγάνδα.

**2. Τα χαρακτηριστικά του πολιτικού λόγου**

* Λεκτικός πληθωρισμός, κατάχρηση συνωνύμων και επαναλήψεις λέξεων.
* Διατύπωση βεβαιωτική (καταφατικές προτάσεις, απουσία αρνητικών μορίων), θαυμαστική (οτιδήποτε προκαλεί εντύπωση και θαυμασμό) δεοντολογική (αναφορές που παραπέμπουν στο «πρέπει», στο «οφείλει», στη «δέσμευση).
* Ρητορείες, μεγαλοστομία, θεωρητικολογίες.
* Ασάφεια και ακυρολεξία, μηνύματα χωρίς νοηματική συνοχή, επάρκεια ή αποτελεσματικότητα. Αλλοίωση και διαστρέβλωση της σημασίας των λέξεων.
* Έντονη συναισθηματική φόρτιση.
* Υποσχέσεις, συμβόλαια.
* Παραπειστικές και εκφοβιστικές μέθοδοι, ύβρεις, κινδυνολογία.
* «Ξύλινη» κωδικοποιημένη γλώσσα.
* Συνθηματικός λόγος, μήνυμα με ρυθμό, ομοιοκαταληξία, παρήχηση.
* Αξιολογικός λόγος, δηλαδή χρήση εννοιών και λέξεων με τεράστιο ηθικό βάρος (λαός, πατρίδα, έθνος).
* Γραμματικοί και συντακτικοί τύποι: α) Έγκλιση: οριστική (βέβαιο), υποτακτική (επιθυμητό), προστατική (προτροπή), β) ρηματικά πρόσωπα: α΄ ενικό, α΄ πληθυντι-κό (συλλογικότητα), γ) κύριες, σύντομες και «κοφτές» προτάσεις.

**\*** Αξιοποιώντας το παρακάτω κείμενο, να προβληματιστείτε σχετικά με τον σκοπό που επιδιώκει ο πομπός στον πολιτικό λόγο, κάνοντας χρήση της πληθωρικής *γλώσσας.*

*Ο πληθωρισμός στην πολιτική γλώσσα εμποδίζει την επικοινωνία, μετατρέποντας τις λέξεις από έννοιες σε ασαφείς και νοηματικά ρευστές ηθικές κατηγορίες που υποδηλώνουν συμφωνία ή διαφωνία, υπεράσπιση ή καταδίκη. Η χρήση που γίνεται των λέξεων προβάλλει την ηθική διάσταση σε βάρος του νοήματος και μαζί με την υπερβολή και τον στόμφο εμποδίζει την κατανόηση και υποβάλλει την άκριτη αποδοχή.*

*Ο πληθωρισμός συνδέεται πολύ στενά με την αξιολόγηση που επιδιώκει, πράγμα που δυσκολεύει την περιγραφή, καθώς τα χαρακτηριστικά που τεχνητά απομονώσαμε συνήθως συνυπάρχουν και αλληλεξαρτώνται. Οι λέξεις που χρησιμοποιεί δεν έχουν μόνο μεγάλο ηθικό βάρος, αλλά αποτελούν αξίες με τεράστιο κοινωνικό κύρος. Ο χειρισμός της γλώσσας επιτρέπει να χάνεται το νόημα και στη θέση του να απομένει η ασαφής αντιπαράθεση του καλού με το κακό. Χειρισμός που απομακρύνει τη λογική, απευθύνεται στο συναίσθημα και συσπειρώνει τους ακροατές με θαυμαστικά επιφωνήματα και κατάρες, εμποδίζοντας τη διαφωνία, αλλά κυρίως εμποδίζοντας τη συμφωνία που προκύπτει από την κρίση των δεκτών.*

*Το βασικότερο χαρακτηριστικό της πληθωρικής ρητορείας στον πολιτικό λόγο είναι ότι κύριος στόχος της, παρά τα φαινόμενα, δεν είναι να πείσει τους δέκτες. Πριν απ’ όλα επιδιώκει να προκαλέσει τη συνοχή τής κοινωνικής ομάδας στην οποία απευθύνεται και όχι να μεταδώσει μήνυμα συγκεκριμένο. Δεν πληροφορεί τον δέκτη, αλλά νομιμοποιεί τον πομπό. Δεν μεταδίδει μήνυμα συγκεκριμένο που απευθύνεται στην κρίση των δεκτών, για να τους οδηγήσει στο λογικό συμπέρασμα ότι αυτά που λέει ο ρήτορας είναι σωστά.*

[Ά. Φραγουδάκη, *Γλώσσα και Ιδεολογία*, εκδ. Οδυσσέας, Αθήνα 71997, σσ. 158-159]

\* Να προσέξετε στο κείμενο που ακολουθεί πώς ο πολιτικός λόγος μετατρέπεται σε προπαγάνδα. Στη συνέχεια: α) Να εντοπίσετε ποιες έννοιες παραποιούνται και ποιες αξίες στρεβλώνονται. β) Να εξετάσετε την ισχύ της τεκμηρίωσης και να σχολιάσετε τη λειτουργία των στοιχείων του λεκτικού πληθωρισμού, με βάση το παρακάτω απόσπασμα: «*Ο λεκτικός πληθωρισμός στον πολιτικό λόγο χαρα-κτηρίζεται από πλεονασμούς, κατάχρηση συνωνύμων, διατύπωση βεβαιωτική, δεοντολογική και θαυμαστική, έντονη συναισθηματική φόρτιση και μεγαλοστομία. Παγιδεύει το δέκτη κυρίως συναισθηματικά και ηθικά με το μέγεθος και το βάρος των αξιών που προβάλλει η πολιτική ρητορεία*» [Ά. Φραγουδάκη].

*Η διαπαιδαγώγησή μου είναι σκληρή. Η αδυναμία πρέπει να διώχνεται με μαστίγιο. Στα σχολεία μου θα ανδρωθεί μια νεολαία που θ’ αλλάξει τον κόσμο. Θέλω μια νεολαία απότομη και σκληρή. Η νεολαία οφείλει να συγκεντρώσει όλα αυτά τα στοιχεία. Πρέπει να υπομένει τον πόνο. Δεν πρέπει να υπάρχει σ’ αυτήν κανένα ίχνος αδυναμίας ή τρυφερότητας. Το ελεύθερο και υπέροχο αγρίμι πρέπει να ξαναλάμψει στα μάτια της. Δυνατή και όμορφη, έτσι ονειρεύομαι τη νεολαία μου. Θα είναι ικανή να πραγματοποιεί όλες τις φυσικές ασκήσεις. Θέλω να δημιουργήσω μια αθλητική νεολαία. Αυτός είναι ο πρώτος και κυριότερος στόχος. Έτσι, θα έχω μπροστά μου τον καθαρό κι ευγενικό καρπό της φύσης. Έτσι, θα αναδημιουργήσω τον άνθρωπο. Δεν θέλω πνευματική καλλιέργεια. Η επιστήμη θα διέφθειρε την νεολαία μου. Αυτό που θα προτιμούσα είναι ό,τι μαθαίνει να το εφαρμόζει στο παιχνίδι. Αλλά οφείλει να μάθει ν’ αυτοκυριαρχείται. Θέλω να μάθει να νικά και στις σκληρότερες δοκιμασίες τον φόβο και τον θάνατο. Αυτό είναι το ύψιστο κατόρθωμα μιας ηρωικής νεολαίας, απ’ αυτή θα ξεπηδήσει ο ελεύθερος άνθρωπος, μέτρο και κέντρο του κόσμου, ο άνθρωπος δημιουργός, ο άνθρωπος Θεός. Στο σχολείο μου θα λατρεύεται η εικόνα του ωραίου και αυτοκυρίαρχου ανθρώπου.*

[Απόσπασμα από το βιβλίο του Ράουνσιγκ, *Συνομιλίες με το Χίτλερ*, στο βιβλίο: *Αξιολόγηση των μαθητών της Γ΄ Λυκείου στη Νεοελληνική Γλώσσα Έκφραση-Έκθεση. Μάθημα Γενικής Παιδείας* (τεύχος α΄), εκδ. ΚΕΕ, Αθήνα 1999, σ. 65]

\* Η γλώσσα, ως βασική ιδιότητα του ανθρώπινου είδους και θεμέλιο για την οικοδόμηση του πολιτισμού του, ύψιστη πνευματική κατάκτηση, προσφέρει μεγάλη δύναμη στον άνθρωπο που την κατέχει και τη μιλά σωστά. Να εξετάσετε για ποιο λόγο η πολιτική εξουσία ενδιαφέρεται να επηρεάζει και να ελέγχει τη γλώσσα.